Emerson, Lake & Palmer
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Emerson, Lake & Palmer var et britisk progrockband som ble regnet som et av de største på 1970-tallet. De ble særlig kjent for sine spesielle tolkninger av klassisk musikk og sin oppvisning av teknisk ferdighet. Fra 1973 drev de sitt eget plateselskap, Manticore Records.
De ble dannet i London i 1970 av keyboardisten Keith Emerson (1944–2016), bassisten og vokalisten Greg Lake (1947–2016) og trommeslageren Carl Palmer (født 1950). Emerson hadde spilt i The Nice, mens Lake kom fra King Crimson og Palmer fra Atomic Rooster. Lakes akustiske ballader ga dem mindre hits med Lucky Man (1971) og From The Beginning (1972), og den klassisk utdannede Emerson ble kjent for sitt temmelig utagerende keyboardspill. På Pictures At An Exhibition (1971) spilte de live sin rockeversjon av Modest Mussorgskijs klassiske verk Bilder fra en utstilling.Lake hadde en stor solohit i 1975 med I Believe In Father Christmas, mens Emerson, Lake & Palmers eneste store hit var deres tolkning av Aaron Coplands Fanfare For The Common Man fra 1977.Emerson, Lake & Palmer ble oppløst i 1978, men Emerson og Lake gjorde et comeback i 1985 med Cozy Powell som erstatter for Palmer, som da hadde suksess i supergruppa Asia. Originalbesetningen spilte sammen igjen i 1991–1998 og 2010, hvorpå de ble oppløst for godt. Album Emerson, Lake & Palmer fra 1970  Tarkus fra 1971  Pictures At An Exhibition (live) fra 1971  Trilogy fra 1972  Brain Salad Surgery fra 1973  Welcome Back, My Friends To The Show That Never Ends – Ladies And Gentlemen, Emerson, Lake & Palmer (live) fra 1974  Works, Volume One fra 1977  Works, Volume Two fra 1977  Love Beach fra 1978  Black Moon fra 1992  Live At Royal Albert Hall fra 1993  In The Hot Seat fra 1994  Then & Now fra 1998 Les mer i Store norske leksikon progrock Eksterne lenker Emerson, Lake & Palmer